Broj: 711-I-1800-P-25-21/22-04-19

Zagreb, 03. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Matilde Copić,** **ravnateljice Agencije za plaćanja u poljoprivredi, ribarstvu i ruralnom razvoju do 01. siječnja 2021.g.,** na 174. sjednici, održanoj 03. lipnja 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Matilde Copić, ravnateljice Agencije za plaćanja u poljoprivredi, ribarstvu i ruralnom razvoju do 01. siječnja 2021.g., neće se pokrenuti, s obzirom da iz prikupljenih podataka i dokumentacije u vezi okolnosti dodijele sredstava OPG-u Tomislava Copića, bratu dužnosnice u listopadu 2021.g. od strane Agencije za plaćanja u poljoprivredi, ribarstvu i ruralnom razvoju, nisu utvrđene okolnosti koje bi upućivale na moguću povredu odredbi ZSSI-a počinjenu od strane dužnosnice, budući da ista u tom vremenu više nije obnašala dužnost ravnateljice navedene Agencije pa samim time niti imala ovlasti u postupku odlučivanja o dodjeli potpora.**

Obrazloženje

Povjerenstvo je dana 20. siječnja 2021.g. na temelju vlastitih saznanja o mogućem sukobu interesa otvorilo predmet protiv dužnosnice Matilde Copić, ravnateljice Agencije za plaćanja u poljoprivredi, ribarstvu i ruralnom razvoju do 01. siječnja 2021.g. (u daljnjem tekstu: Agencija), a povodom dopisa dužnosnice koji je zaprimljen u Povjerenstvu pod poslovnim brojem 711-U-381-P-25/21-01-4 od 20. siječnja 2021.g.

Dužnosnica u svom dopisu u bitnom navodi da kao i prethodnih godina dostavlja dokaze o postupanjima što se tiče isplata potpore za ovce i koze za obiteljsko poljoprivredno gospodarstvo (u daljnjem tekstu: OPG) njezinog brata Tomislava Copića te oca Ivana Copića u odnosu na koje je broj ovaca utvrđen na temelju stvarnog stanja iz Jedinstvenog registra domaćih životinja iz nadležne Uprave za stočarstvo i kvalitetu hrane Ministarstva poljoprivrede te u pogledu isplate potpora temeljem podnesenih Jedinstvenih zahtjeva za 2019. i 2020. godinu, i to preostalog dijela potpora temeljem podnesenog Jedinstvenog zahtjeva za 2019. godinu, kao i Jedinstvenog zahtjeva za 2020. godinu, za koji se isplata vrši krajem 2020. godine - avans i tijekom 2021. godine.

Nadalje, dužnosnica navodi kako se jedinstveni zahtjev podnosi svake godine u periodu od 1.3.-15.5. (plus razdoblje za zakašnjele prijave uvažavajući radne dane za početak i kraj kampanje). Navodi da jedinstvene zahtjeve podnosi preko 110 tisuća poljoprivrednika, a da se prije isplate potpore provode brojne kontrole na svim zahtjevima: 100% administrativnih kontrola kao i kontrole na terenu te brojne automatske i ručne provjere. Nadalje, dužnosnica navodi da se sve kontrole i provjere provode na isti način nad svim poljoprivrednim gospodarstvima na temelju uspostavljenog i akreditiranog IAKS sustava koji uključuje i automatsku razmjenu i automatsku provjeru podataka s drugim tijelima državne i javne uprave. Dužnosnica navodi da je integrirani administrativni i kontrolni sustav (IAKS) propisan uredbama EU kao obvezan alat za kontrolu plaćanja u poljoprivredi te je kao takav kontinuirano revidiran od strane unutarnje revizije, nacionalne revizije (ARPA), Europske komisije, te da njime zemlje članice EU dodjeljuju, prate i kontroliraju plaćanja poljoprivrednicima (izravna plaćanja i IAKS mjere).

Dužnosnica nadalje navodi kako je uobičajeni rok od 1.3. do 15.5., a da je ove godine inicijalni rok bio od 2.3. do 15.5.2020. godine, dok je zbog problema uzrokovanih pandemijom corona virusa krajnji rok produljen do 15.6.2020. godine. Dužnosnica navodi da potpore isplaćene navedenim OPG-ovima ostvaruju svi poljoprivrednici koji podnesu zahtjev i zadovolje propisane uvjete, na jednak način (s obzirom da postoji dovoljno sredstava za sve) te da je, iako to odredbama ZSSI-a nije zabranjeno, obitelj svog oca i brata zamolila da se ne javljaju na natječaje koje provodi navedena Agencija. Ujedno dužnosnica navodi i da je zaključno s 1.1.2021. godine prestala obnašati dužnost ravnatelja ove Agencije.

Člankom 3. stavkom 1. točkom 35. ZSSI-a propisano je da su ravnatelji agencija Vlade Republike Hrvatske dužnosnici u smislu navedenog Zakona. Stoga je i Matilda Copić, povodom obnašanja dužnosti ravnateljice Agencije za plaćanja u poljoprivredi, ribarstvu i ruralnom razvoju, koja se smatra agencijom Vlade Republike Hrvatske, dužna postupati sukladno odredbama ZSSI-a.

Povjerenstvo je radi stjecanja saznanja u navedenom predmetu od Agencije za plaćanja u poljoprivredi, ribarstvu i ruralnom razvoju zatražilo podatke o tome koliko je zahtjeva podneseno na Javni poziv za provedbu mjera: „Potpora za uzgoj goveda u sustavu krava-tele“, „Potpora za uzgoj uzgojno valjanih ovaca i koza“ i „Potpora za uzgoj izvornih pasmina peradi“ iz „Programa potpore za unaprjeđenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi u 2020. godini, u koliko je zahtjeva donesena odluka o odobrenju isplate potpora, je li bilo tražitelja potpore koji nisu udovoljili zahtjevima prilikom prijave te jesu li OPG-u Tomislav Copić i OPG-u Ivan Copić odlukom Agencije za plaćanje u poljoprivredi, ribarstvu i ruralnom razvoju dodijeljena sredstva u 2020.g. te ukoliko jesu tko je navedenu odluku potpisao i koje tijelo, s obzirom na prestanak rada Hrvatske poljoprivredne agencije, donosi Odluku o prihvatljivim korisnicima potpora te postoji li mogućnost da, nakon donošenja navedene odluke, Agencija za plaćanja u poljoprivredi, ribarstvu i ruralnom razvoju nekome ipak ne isplati potporu, odnosno ima li ravnatelj Agencije za plaćanja u poljoprivredi diskrecijske ovlasti odlučivanja o tome hoće li se nekome isplatiti ili uskratiti potpora.

Agencija za plaćanja u poljoprivredi, ribarstvu i ruralnom razvoju dostavila je svoje očitovanje dopisom KLASA: 018-07/21-01/0015, URBROJ: 343-1203/01-21-002 od 25. studenog 2021.g. navodeći da je kroz javni poziv za provedbu mjera „Potpora za uzgoj goveda u sustavu krava-tele“, „Potpora za uzgoj uzgoj no valjanih ovaca i koza“ i „Potpora za uzgoj izvornih pasmina peradi“ iz „Programa potpore za unaprjeđenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi za razdoblje od 2018. do 2020. godine u 2020. zaprimljeno 4316 zahtjeva za potporu za uzgoj goveda, 1726 zahtjeva za potporu za uzgoj uzgojno valjanih ovaca i koza i 196 zahtjeva za uzgoj izvornih pasmina peradi. Nadalje, navodi se da je Odluka o odobrenju isplate donesena za 430 korisnika mjere „Potpora za uzgoj goveda u sustavu krava-tele“, 307 korisnika za „Potporu za uzgoj uzgojno valjanih ovaca i koza“ i 131 korisnika za „Potporu za uzgoj izvornih pasmina peradi“, dok je 3886 tražitelja potpore odbijeno u okviru mjere „Potpora za uzgoj goveda u sustavu krava-tele“, 1419 za „Potporu za uzgoj uzgojno valjanih ovaca i koza“ i 65 za „Potporu za uzgoj izvornih pasmina peradi“. Agencija navodi da OPG Tomislav Copić i OPG Ivan Copić nisu imali grla koja zadovoljavaju uvjete „Potpore za uzgoj goveda u sustavu krava-tele“, niti kljunove koji zadovoljavaju uvjete „Potpore za uzgoj izvornih pasmina peradi“ pa im posljedično nisu dodijeljena sredstva, dok je za „Potporu za uzgoj uzgojno valjanih ovaca i koza“ korisnik "MRKA", Tomislav Copić, dobio 39.255,99 kuna za 302 grla. Navodi se da je u potpisu Odluke Antun Vujić, ravnatelj Agencije. Nadalje, Agencija navodi kako donosi Odluku o prihvatljivim korisnicima na osnovu podataka o prihvatljivim grlima koje dostavlja Ministarstvo poljoprivrede te da postoji mogućnost da se ne isplati potpora korisnicima koji imaju grla, a koja zadovoljavaju uvjete, ukoliko su prešli prag de-minimis potpore, primjerice ako 6 korisnika potpore za uzgoj goveda u sustavu krava-tele i 2 korisnika potpore za uzgoj uzgojno valjanih ovaca i koza posjeduju prihvatljiva grla, ali su prešli prag de-minimis potpore te im nisu isplaćena sredstva.

U prilogu očitovanja Agencija je dostavila i Odluku o odobrenju isplate za OPG Tomislav Copić kao i Odluke o neodobrenju isplate za OPG Tomislav Copić i OPG Ivan Copić.

Uvidom u Odluku o odobrenju isplate KLASA: 320-10/20-01/1326, URBROJ: 343-1203/01-21-002 od 12. listopada 2021. utvrđeno je da je korisnik Copić Tomislav, OIB:16300907430, Ulica Put Gradine 2, 22221 Drniš ostvario pravo na isplatu potpore za mjeru Potpora za uzgoj uzgojno valjanih ovaca i koza iz Programa potpore za unapređenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi za razdoblje od 2018.-2020.g. u iznosu za 2020.g. od 39.259,99 kn. Navedenu odluku je donio ravnatelj Agencije, Antun Vujić.

Povjerenstvo ističe kako je uvidom u sudski registar Trgovačkog suda u Zagrebu utvrdilo da je pod brojem MBS: 080716706 upisana Agencija za plaćanja u poljoprivredi, ribarstvu i ruralnom razvoju čiji je osnivač Republika Hrvatska, a osoba ovlaštena za zastupanje Antun Vujić, OIB: 74576500981, koji kao ravnatelj Agenciju zastupa samostalno i pojedinačno, od 02. siječnja 2021. godine.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 18. stavkom 1. ZSSI-a propisano je da je dužnosnik, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužan o tome pravodobno obavijestiti Povjerenstvo. Stavcima 2. do 6. istog članka propisano je da će Povjerenstvo u roku od 15 dana od zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu sa ZSSI-om.

Dužnosnik, odnosno tijelo u kojem dužnosnik obnaša dužnost obvezno je, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo posebnom odlukom, bez odgađanja, a najkasnije u roku od 5 dana, utvrđuje jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Pravni poslovi, odnosno pravni akti sklopljeni, odnosno doneseni bez prethodne obavijesti Povjerenstvu su ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Člankom 4. stavkom 4. ZSSI-a propisano da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Povjerenstvo stoga utvrđuje da se i OPG smatra poslovnim subjektom u smislu odredbi ZSSI-a, a nositelj OPG-a smatra se imateljem, odnosno vlasnikom tog poslovnog subjekta, sukladno odredbama Zakona o poljoprivredi („Narodne novine“ broj 118/18., 42/20., 127/20. i 52/21.).

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 4. stavkom 3. ZSSI-a propisano je da se poslovni odnos u smislu tog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo obrazlaže da je svrha odredbe članka 18. stavka 1. ZSSI-a da pravovremeno uputi dužnosnika o načinu postupanja i to neposredno prije stupanja u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, kako bi se potencijalnim sukobom interesa dužnosnika upravljalo na način kojim se štiti javni interes i povjerenje građana u tijela javne vlasti.

Povjerenstvo ističe kako je u konkretnom slučaju utvrđeno da je dužnosnica prestala obnašati dužnost ravnateljice Agencije 1. siječnja 2021., odnosno prije donošenja Odluke o isplati sredstava OPG-u njezinog brata u listopadu 2021. te da stoga ista nije ni mogla sudjelovati u donošenju navedene Odluke.

Isto tako, uzimajući u obzir da je u predmetu utvrđeno da ravnatelj Agencije nema diskrecijske ovlasti odlučivanja o tome hoće li se nekom isplatiti ili uskratiti potpora, Povjerenstvo nije steklo saznanja iz kojih bi proizlazilo da je u postupanju dužnosnice Matilde Copić, tijekom trajanja navedenog javnog poziva i njezinog mandata ravnateljice, došlo do moguće povrede odredbi ZSSI-a.

Stoga je Povjerenstvo donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnica Matilda Copić, osobnom dostavom
2. Objava na internetskoj stranici Povjerenstva
3. Pismohrana